b'\n_START_ARTICLE_\nNa\xc4\x8drtovanje za vse (v IKT)\n_START_SECTION_\nSorodni koncepti\n_START_PARAGRAPH_\nPodporne tehnologije, e-dostopnost, univerzalno na\xc4\x8drtovanje, vklju\xc4\x8dujo\xc4\x8de na\xc4\x8drtovanje so sorodni koncepti, ki podpirajo e-vklju\xc4\x8denost._NEWLINE_Te\xc5\xbeave z dostopnostjo IKT so se sprva praviloma re\xc5\xa1evale s prilagajanjem posameznih re\xc5\xa1itev. Ta pristop je vklju\xc4\x8deval uporabo podpornih tehnologij, ki so invalidu omogo\xc4\x8dile uporabo proizvoda oziroma storitve.\n_START_SECTION_\nSmernice in standardi\n_START_PARAGRAPH_\nV ZDA, Avstraliji, na Japonskem in v EU se uveljavljajo vedno nova zakonodajna dolo\xc4\x8dila, ki naslavljajo ustanove in podjetja tako v javnem kot v zasebnem sektorju. Njihov namen je zagotoviti ustrezno stopnjo dostopnosti in uporabnosti proizvodov in storitev, ne le za "standardne" uporabnike, ampak tudi za druge, kot so starej\xc5\xa1i in invalidi. Tehni\xc4\x8dne zahteve za re\xc5\xa1itve IKT so praviloma aktualne le dolo\xc4\x8den \xc4\x8das, zato bi bilo njihovo neposredno povzemanje v zakonodaji nesmiselno. Zakonodajna besedila se zato obi\xc4\x8dajno sklicujejo na (mednarodno) uveljavljene standarde.\n_START_SECTION_\nEIDD - Design for All Europe\n_START_PARAGRAPH_\nEIDD - Design for All Europe pokriva celotno podro\xc4\x8dje teorije in prakse v zvezi z na\xc4\x8drtovanjem za vse, in sicer od projektiranja stavb in industrijskih proizvodov do na\xc4\x8drtovanja storitev in komunikacijskih sistemov. Organizacija se v celoti financira z lastnimi sredstvi, ustanovljena pa je bila leta 1993 pod imenom "European Institute for Design and Disability (EIDD)". Ukvarja se s promoviranjem principov na\xc4\x8drtovanja za vse v poslovnih in administrativnih okoljih, kjer je raven tosmerne ozave\xc5\xa1\xc4\x8denosti nezadostna. Trenutno ima \xc4\x8dlanske organizacije v 22 evropskih dr\xc5\xbeavah, cilj pa ostaja spodbujanje sodelovanja med strokovnjaki s podro\xc4\x8dja na\xc4\x8drtovanja za vse, drugimi oblikovalci in na\xc4\x8drtovalci re\xc5\xa1itev ter vsemi skupinami ljudi, ki jim upo\xc5\xa1tevanje na\xc4\x8del na\xc4\x8drtovanja za vse izbolj\xc5\xa1uje kakovost \xc5\xbeivljenja.'